Folketing
2004-03-31

Jeg vil gerne takke udenrigsministeren for de mange gode citater, men jeg er ked af, at udenrigsministeren ikke citerede, hvad jeg sagde som afslutning, da vi behandlede B 118: Hvad der interesserer tænksomme danskere i dag, er selvfølgelig ikke, om vi tænkte og handlede rigtigt i 1998, men om vi tænker og handler rigtigt i dag, få timer før krigen starter. Det synes jeg egentlig er rigtigt sagt. For situationen i 1998 adskiller sig fra situationen i 2003 på afgørende punkter. For det første: Situationen i Sikkerhedsrådet var en helt anden. Det endte med, at Sikkerhedsrådet tog beslutningen i 1998 om at lægge øget pres på Saddam Hussein til efterretning, selv Rusland gik ind for det. For det andet: Situationen var dengang den, at våbeninspektørerne ikke kunne komme ind, i 2003 var situationen, at de kunne ikke få lov til at komme ind - en meget væsentlig forskel. Endelig må jeg da sige, at det er en meget væsentlig forskel, om man bygger op til et pres, som vi gjorde i 1998, eller om man træffer beslutningen på det tidspunkt, hvor krigen er klar til at starte, ikke mindst er det jo afgørende for vurderingen af, hvordan det videre udvikler sig. Hvad skete der efter beslutningen i 1998? 3 dage efter kunne Kofi Annan indgå en aftale med Saddam Hussein om fornyet våbeninspektion. Hele den politiske grundsubstans var i 1998 anderledes end i 2003.